Solskjær feiret som da han avgjorde CL-finalen
Da Daniel Örlund ble med opp på corner på overtid, og Molde kontret inn 2-0 ved Etzaz Hussain, feiret Molde-manager Ole Gunnar Solskjær ved å kaste seg ned på kne ute ved gressmatta. Slik har han neppe feiret siden han som Manchester United-spiller avgjorde Champions League-finalen mot Bayern München i 1999 og sikret den fantastiske trippelen til klubben han har heltestatus i. Solskjær humret godt da VG Nett minte han på feiringen da Manchester United vant Champions League i 1999. - Bevisst? Hehe, nei det var vel ikke det. Men det var siste gangen jeg brukte den buksa. Det var jo den samme buksa som spillerne sprutet sjampis på i fjor da vi vant gullet. Champions League-kommentator Roar Stokke påpeker også at feiringen kunne minne om en annen suksessrik trener. - Jeg har kun sett én som har feiret på samme måte i dress, og det er Jose Mourinho. Det viser hvor viktig det var for Molde å vinne, og sier noe om presset som var rundt den kampen, sier Stokke til VG Nett. Ironisk nok var feiringen i det som kanskje var hans høydepunkt som spiller, også det som skapte store kneproblemer for den gamle spissen. - Jeg var ikke så redd for dressbuksen til Ole Gunnar, men den kneskaden som gjorde at han måtte legge opp. Vi får håpe han legger is på det etterpå. Men jeg skjønner den enorme gleden det var å punktere kampen, sier Stokke og humrer. Og Solskjær kan berolige Stokke: - Hehe, ja det går alltid bra med kneet. Med dagens seier mot Rosenborg har Molde 55 poeng, tre poeng mer enn Rosenborg og Strømsgodset. I neste runde skal Rosenborg til Drammen, mens Molde møter Tromsø borte.Etter en målløs førsteomgang presset Molde hardt etter pause. Rade Prica hadde riktig nok brent en stor sjanse, men det meste skjedde på bortelagets halvdel etter hvilen. På Moldes tredje strake hjørnespark etter 60 minutt fikk endelig blåtrøyene hull på byllen. Mattias Moström slo en kort vegg med Magnus Wolff Eikrem før han la ballen inn i feltet. Der stod Pape Pate Diouf klar og headet kula kontant i nettmaskene.Diouf hadde like etter et hardt skudd som Daniel Örlund ikke klarte å holde. Men ingen av de blåkledde stod klare på returen. Kvarteret før slutt var Molde-kaptein Daniel Berg Hestad nær ved å heade hjemmelaget opp i 2-0, men forsøket gikk like utenfor. Rosenborg hev inn på Steffen Iversen og hadde flere brukbare angrepsmuligheter inn mot kampslutt. Det ble ikke veldig farlig før i det 93. minutt. Først fikk Rosenborg frispark i farlig posisjon. Vegard Forren klarerte til hjørnespark med hodet. Bortelaget fikk så corner. Daniel Örlund var med opp i angrep, men det straffet seg. Molde kontret, og til stor jubel kunne Etzaz Hussain sette ballen i det tomme Rosenborg-målet. - Det var en utrolig viktig seier. Det var mange følelser i sving. Jeg gledet meg på guttas vegner. De fortjente dette etter en del marginer imot i andre kamper. Vi fikk jo ett imot i det 89. minutt mot Godset sist, sa Solskjær til pressekorpset. - Det er aldri lett å møte Rosenborg. Vi visste at vi måtte være tålmodige. Tidligere har vi vært for stressede mot Rosenborg og tapt. Det har skjedd flere ganger. Vi spilte bra i dag, og selv om kampen kunne bikket begge veier vant vi fortjent, sa Daniel Berg Hestad til de fremmøtte journalistene.Men selv om Solskjær og Molde nå har overtaket i gullkampen, påpeker han at ingenting er avgjort. - Vi er litt nærmere seriegullet, men ingenting er avgjort. Det er tre kamper igjen, poengterte Solskjær ifølge NTB. - Det var tungt å tape, og det blir tøft å vinne serien nå. Vi har en ny sterk motstander i Strømsgodset på søndag, sa RBK-trener Jan Jönsson, før han tilføyde: - Molde skaffet seg en fordel, men dette er ikke avgjort.
(MFK-RBK 2-0) Da Etzaz Hussain satte inn 2-0 på overtid, feiret Molde-trener Ole Gunnar Solskjær på samme måte som han gjorde 26. mai 1999.